חדשות תעופה בקצרה – יולי 2007
·    ב- 7/8/07 נערך טקס הגלילה של מטוס החלומות של בואינג, הבואינג 787  "DREAMLINER" , במופע מרהיב ורב רושם לעיני אלפי מוזמנים מכל העולם. עד למועד הטקס, הוזמנו 677 מטוסים מדגם זה וזאת מלבד מאות נוספים באופציה ועם כתבי כוונות ובכך קבע שיא הזמנות בעת הגלילה של כל הזמנים בקטגורית מטוסי הנוסעים.

בואינג ניצבת עתה בפני אתגר הרישוי שהוא תהליך מורכב ומאוד יסודי והיא מקווה לסיימו תוך 8 חודשים בלבד בכדי לעמוד ביעד האספקה של מאי 2008 ללקוחה הראשונה – חברת ANA היפנית. במקביל לתהליך הרישוי, על בואינג לפתור גם בעיית משקל ריק עודף של קרוב ל- 3 טון, בכדי לעמוד בביצועים מובטחים. עם קבלת הרישוי ובשל ההזמנות הרבות, על בואינג יהיה להתמודד גם עם בעיית קצב האספקה הלוחץ אשר מתוכנן להגיע ל- 10 מטוסים לחודש ב-2010,  אולם בואינג בודקת גם אפשרות להגיע לקצב של 15 מטוסים בחודש ב- 2012. עם צבר הזמנות של 2,774 מטוסים מכל הסוגים, הרי שאלו הן צרות  של עשירים...
·     לאחר חודשים של ניחושים והשערות, הציגה חברת צירוס את דגם המטוס שלה לקטגורית מטוסי ה-VLJ  (VERY LIGHT JET) ושמו "THE JET"  ("הסילון"). זהו מטוס חד-מנועי, נמצא בחלק התחתון של קטגורית ה- VLJ ולכן מוגדר כ"מטוס אישי", בנוי כולו מחומרים מרוכבים, בעל זנב בתצורת V, קיבולת עד 7 מושבים ולו מצנח למצבי חירום, כמו בשאר מטוסיה של צירוס. מהירות השיוט המכסימלית 300 קשר, גובה שרות 25,000 רגל, טווח עד  1000 N.M ומחירו כמיליון דולר. אין עדיין לו"ז לרישוי ואספקה. 

·    בשנה שעברה הציגה חברת ססנה מטוס להוכחת קונספט מקטגורית  LSA ולאחרונה החליטה לפתח מטוס זה ולייצרו ובכך הפכה להיות הראשונה מבין יצרניות המטוסים הגדולות שנכנסה לקטגוריה חדשה ומתפתחת זו. המטוס ייקרא ססנה 162 "SKYCATCHER", בנוי כולו מתכת, רוחב תאו 120 ס"מ (ב- 15 ס"מ יותר מתאו של הססנה 152), ולו מנוע קונטיננטל בן 100 כ"ס (בשונה מהמטוס להוכחת הקונספט שלו היה מנוע רוטקס 912). בהתאם למגבלות מטוסי ה- LSA הוא דו-מושבי, משקלו המכסימלי 600 ק"ג, מהירותו 118 קשר (בקטגוריה מוגדר עד 120 קשר), טווחו 470 N.M, מצוייד באויוניקה חדישה מטיפוס גרמין G300, מיועד לטיסות ראיה בלבד ורישוי להטסתו ניתן לקבל לאחר 20 שעות טיסה בלבד. מעבר לשוק הפרטי, מייעדת אותו ססנה בעיקר לשוק מטוסי ההדרכה כתחליף למטוסי הססנה 152 ואחרים. מחירו הנוכחי 109,500 $ עבור 1,000 ההזמנות הראשונות ולאחר מכן יעלה מחירו ל- 111,500 $ . טיסות ניסוי יחלו במחצית הראשונה של 2008, התחלת אספקה ללקוחות צפויה להתחיל במחצית השנייה של 2009 ובקצב ייצור מלא ייוצרו 700 מטוסים בשנה.

·     חברת ססנה וחברת TAE  הגרמנית שהינה יצרנית מנועי דיזל תעופתיים, חתמו לאחרונה על הסכם לשיתוף פעולה ביניהן ולראשונה תציע ססנה חלק ממטוסיה עם מנועי דיזל מובנים כסטנדרט. כרגע מדובר כפי הנראה בהתקנת מנוע "סנטוריון 2.0" (135 כ"ס) במטוסי ססנה 172 ומנוע "סנטוריון 4.0" (350 כ"ס) בססנה 206. חברת TAE מפתחת גם אפשרות התקנת מנוע הסנטוריון 4.0 במטוסים דו-מנועיים של ססנה שאינם כבר בייצור, הססנה 340 ו- 421.

·     חיל-האוויר מתכונן לשדרג את כל מערך מטוסי ה- F-16C/D ("ברק") ולהתקין בהם את אותה אויוניקה המותקנת במטוסי F-16I ("סופה"). השדרוג ישפר את האחידות בין הדגמים השונים, יאפשר שימוש בחימוש חדש ויאריך את שירותם לפחות עד 2020. טיסות הניסוי נעשות על אחד ממטוסי F-16D ושותפות לפרוייקט אלביט, אלישרא, אל-אופ והתעשייה האווירית.

היות והתוכנית לשדרוג חלק ממסוקי האפצ'י מדגם A לדגם D ורכישת מספר מסוקי אפצ'י חדשים מדגם D, צומצמה, הוחלט בחיל-האוויר ליישם תוכנית של מסוק "בלק-הוק חמוש". הבלק-הוק החמוש יצוייד במערכות פיקוד, בקרה והגנה וישא טילי נ"ט מדגם SPIKE-ER של רפא"ל. העבודה תעשה במפעל ציקלון בכרמיאל וטיסות הניסוי תחלנה באפריל 2008.
·    נתב"ג מתעתד להיות נמל התעופה הראשון בעולם שבו תותקן מערכת הגנה אזורית מפני טילי כתף. עפ"י שיטה זו, מערכת ההגנה היא קרקעית ומגנה על המטוסים הממריאים ונוחתים ומצויים במרחב האווירי של השדה ולא מותקנת בכל מטוס, כפי שבנויות מערכות הגנה אחרות. המערכת, הנקראת "VIGILANT EAGLE", מפותחת במשותף ע"י החברה האמריקאית ראתיון ורפא"ל, כאשר רפא"ל מפתחת את החיישנים וראתיון את אמצעי הנגד. ניסויים אחרונים של המערכת נערכים בימים אלו בארה"ב וצפוי שלאחר מכן תותקן המערכת בנתב"ג.

·     הודו, בשיתוף פעולה עם התעשייה האווירית, מפתחת כלי-טיס היפר-סוני (מעל למאך 5) וטיסת ניסוי של כלי הדגמה אמורה להיערך במהלך 2008. כלי הטיס יונע באמצעות מנוע מגח-סילון מוזן קרוסין ויגיע למהירות של 6.5-7 מאך. מטרת הפרוייקט היא להוזיל שיגור לוויינים בשני סדרי גודל (פי 100), כך שהעלות תרד עד לכדי כ- 200 $  לכל ק"ג מטען במסלול.

